Trelis/gawiki huggingface dataset:
Gabhlóg. Is uirlis í gabhlóg chun greim a fháil ar bhia. Sáitear na beanna géara isteach sa bhia ionas gur féidir le duine é a bhogadh ó áit amháin go áit eile ar nós ó mhias go dtí béal an duine. De ghnáth itear béile le scian agus gabhlóg. Ionas gur féidir le daoine mír a ithe, sáinn duine an ghabhlóg isteach sa bhia chun é a choimeád socair, ansin gearrann siad an mhír leis an scian agus ar deireadh bogann siad an mhír go dtí an béal leis an ghabhlóg. Sceanra a thugtar ar chnuasach sceana, gabhlóg agus spúnóga.
Súnás. Buaicphointe an spreagtha ghnéasaigh is ea súnás. Tarlaíonn súnás nó orgasam mar bhuaic na comhriachtana nó nuair a bhíonn duine (is cuma más fear nó bean atá ann) ag tabhairt sámhais dóibh féin. De ghnáth, bíonn drithlíní ar chraiceann agus áiteanna eile ar an gcorp, mothúcháin de shuaimhneas, áthas, agus dea-shláinte; é sin ar fad mar thoradh ar chaidreamh collaí.
Súnás Baineann.
Nuair a bhíonn bean ar tí súnás a bheith aicí, éiríonn a faighin an-fhliuch. Luisníonn a haghaidh agus méadaíonn a cíocha agus éiríonn a siní crua, uaireanta. Braitheann sí sámhas iontach ag spalpadh trína corp go han-tapa. Critheann a faighin uaireanta.
Cabhraíonn súnás (brú matánach) chun seamhan a bhrú suas chuig ceirbheacs na mná
Súnás Fireann.
Nuair a bhíonn fear ar tí súnás a bheith aige, éiríonn a bhod níos crua, teannann a chadairne agus teannann a thóin agus na matáin ina ucht. Nuair a shroicheann fear súnás, seadtar nó tiomáintear seamhan ón bpéineas. Díreach nuair a tharlaíonn an súnás, scaoiltear steall mór síl amach go tapa as barr a bhoid. Leanann trí nó ceithre steall eile an chéad cheann. Braitheann an fear sámhas iontach ina bhod ag an dtráth sin agus braitheann sé sámhas ar fad a choirp chomh maith.
Is é an seadadh  buaicphointe an spreagtha ghnéasaigh do na fir. Má tá caidreamh collaí ann idir fear agus bean, cuirtear an péineas i bhfaighin na mná agus scaoileadh seamhan isteach san fhaighin in aice leis an gceirbheacs.
Scian. Uirlis chun rudaí a ghearradh is ea scian. Bíonn lann ghéar uirthi chun ábhar ar nós feola, torthaí, glasraí, leathair, éadaí, craicinn is araile a ghearradh.
Baintear feidhm as scian, i dteannta gabhlóige, chun bia a ghearradh i mhíreanna bheaga le gur féidir iad a chur i mbéal duine. Coimeádtar an bia socair leis an ngabhlóg agus gearrtar an bia leis an scian.
I nGaeilge deirtear "dul faoin scian" nuair is gá do dhuine obráid a bheith aige nó aici inar gá do mháinlia an craiceann a ghearradh.
Pálás Nymphenburg. Is bruíon nó rítheach í Bruíon Nymphenburg ("Schloss Nymphenburg" i nGearmáinis) suite i München, An Bhaváir, sa Ghearmáin. Ba teach samhraidh ag ríthe na Baváire í. Tá an bhruíon agus an fearann mórthimpeall uirthi ar cheann dos na radhairc is fearr i Munchen agus téann na mílte daoine ar chuairt ann gach bliain.
Stair.
Bheartaigh an rí agus an bhanríon, Ferdinand Maria agus Henriette Adelaide de Savoy, an bhruíon mar cheiliúradh ar bhreith a mac, Maximilian II Emanuel. Ba é an t-ailtire Agostino Barelli ón Iodáil a dhear sa bhliain 1664 í. Chríochnaíodh an chuid lárnach na bruíne sa bhliain 1675.
Ag tosú i 1701, thosaigh Max Emanuel, ag fairsingiú an bhruíon. Tógadh dhá phailliúin an taobh ó thuaidh agus ar an taobh ó dheas de fhoirgneamh Barelli. Fairsingíodh an cliathán theas agus tógadh eachlanna ansin chun capaill a choimeád ann. Ar an dtaobh eile, tógadh teach oráistí chun cruth na bruíne a choimeád cothrom. Agus leis an feabhsú a chríochnú, thóg mac le Max Emanuel, Charles VII ciorcal mór le tithe "Baroque" (an "Schlossrondell").
Athdhear Joseph Effner aghaidh an chuid lárnach i 1716. Chuir sé uaithní Fhrancacha air.
Ba é an bhruíon ba ansa le ríthe na Baváire. D'éag an rí Maximilian I na Baváire ansin i 1825 agus saolaíodh a gharmhac Rí Ludwig II na Baváire ansin sa bhliain 1845.
Sa lá atá inniu ann, tá an Nymphenburg ar oscailt don phobal, ach tá taoiseach an teaghlaigh Wittelsbach fós ina chónaí ann in árasán sa bhruíon.
Turasóireacht.
Is í an bhruíon agus an fearann mórthimpeall uirthi ceann dos na háiteanna is mó a thugtar cuairt ar i Munchen, agus baineann muintir na háite sochar airgid aisti dá bharr. Tugann breis is 300,000 cuairt ar an mbruíon gach bliain, ach tugann níos mó daoine cuairt ar Neuschwanstein áfach.
Is féidir cuairt a thabhairt ar an mbruíon trí dul ar riancharr a 17 i dtreo Amalienburgstraße. Ritheann an rian seo trí lár na cathrach agus tógann sé thart ar 20 nóiméid taisteal ón lár go dtí an bhruíon ar an riancharr.
Fiús (leictreach). Feiste sábháilteachta leictreach a chosnaíonn ciorcad is gléas leictreach ó shruthanna iomarcacha a théifeadh an gléas agus a d'fhéadfadh tine a adhaint. Is é atá i bhfiús ná píosa gairid sreinge de chóimhiotal sádair a leáfadh leis an teas a ghinfeadh méid áirithe srutha tríthi. 
Nuair a leánn an fiús, scoirtear an ciorcad agus stadtar an sruth. Bíonn na fiúis grádaithe in aimpéir. Mar shampla, más 20 A an grádú ar an bhfiús, is amhlaidh a scoirtear an ciorcad nuair a ardaítear an sruth tríd an bhfiús go dtí 20 A. Cosaint ar ró-ualach ar an gciorcad atá i gceist anseo. 
Ní farasbarr gléas is bun le ró-ualach ach farasbarr srutha iomláin, agus is féidir go dtarlóidh a leithéid trí mhí-úsáid nó fabht éigin sa chiorcad.
Fiús (ceimic). Sa cheimic, is éard is fiús dúile ann ná an oiread nasc ceimiceach is féidir le hadamh amháin a dhéanamh le hadaimh is móilíní eile. Tomhas is ea é, ar chumas nasctha adaimh nó dúile, sé sin, an méid adamh ar féidir leis cuingriú leo nó cá mhéad leictreon a chaithfidh sé gnóthú, cailleadh nó roinnt chun struchtúr triathgháis a bhaint amach.
Cur síos.
Cinntear cumas nasctha adaimh ar leith, de réir líon na n-adamh hidrigine a chuingríonn sé le. I meatán, tá fiús de 4 ag carbón; in amóinia, tá fiús de 3 ag nítrigin; in uisce, tá fiús de 2 ag ocsaigin; agus i gclóiríd hidrigine, tá fiús de 1 ag clóirín. Is féidir clóirín, toisc go bhfuil fiús de 1 aige, a chur in ionad hidrigine. Tá fiús de 5 ag fosfar i bpeinteaclóiríd fhosfair, PCl55. Léiríonn léaráidí fiúsanna de chomhdhúil cumas nasctha na ndúl, le línte tarraingthe idir dhá ghné, ar a dtugtar bannaí uaireanta, a léiríonn gaireacht sáithithe do gach dhúil. Taispeánann an dá thábla thíos roinnt samplaí de chomhdhúile éagsúla, a gcuid léaráidí fiúsanna, agus na fiúsanna do gach dúil den chomhdhúil.
! Comhdhúil
! Léaráid
! style="vertical-align: middle;" | Fiúsanna
Nítrigin: 3
Hidrigin: 1
Sóidiam: 1
Carbón: 4
Nítrigin: 3
Sulfar: 2
Hidrigin: 1
Sulfar: 6
Ocsaigin: 2
Hidrigin: 1
Clóirín: 7
Ocsaigin: 2
Xeanón:8
Ocsaigin:2
Hippolyte Fizeau. Fisicí a rugadh i bPáras ab ea Armand Hippolyte Louis Fizeau (23 Meán Fómhair 1819 – 18 Meán Fómhair 1896). Sa bhliain 1849 ba é an chéad duine chun luas forleata an tsolais a thomhas i dturgnamh ar dhromchla an Domhain. Níos déanaí chomhoibrigh sé le Léon Foucault. Thaispeáin sé conas luas réalta ar feadh na hamharclíne a dhéanamh amach ach feidhm a bhaint as iarmhairt Doppler.
John Flamsteed. An chéad réalteolaí ríoga i Sasana, a rugadh i nDenby ab ea John Flamsteed (19 Lúnasa 1646 – 31 Nollaig 1719). Sa bhliain 1676 chuir sé breathnuithe iontaofa ar bun i Réadlann Greenwich, agus sholáthair sonraí ionas go raibh Isaac Newton in ann teoiric na himtharraingthe a fhíorú leo. Rinne sé 3,000 réalta a chatalógú.
Flannbhuí meitile. Ruaim den diasachineál a chuimsíonn an grúpa –N=N–. Is táscaire pH é, a bhíonn dearg ina fhoirm aigéadach agus buí/flannbhuí ina fhoirm bhunata, an t-athrú ag tarlú ag pH = 4.
Fleibíteas. Is é rud is fleibíteas ann ná athlasadh féithe, bainteach le féitheacha borrtha go coiteann. Tarlaíonn sé go minic le trombóis na fola sa bhféith, agus ansin tugtar "trombaifleibíteas" air. Is iad na féitheacha sna cosa is minice a bhíonn buailte leis, agus uaireanta tarlaíonn sé i ndiaidh breith clainne nó máinliachta, nó le cónaí na fola sna cosa tar éis aistir fhada. Más géar an fleibíteas, is féidir go dtarlóidh othrasú an chraicinn os cionn na féithe is éidéime sna cosa. Is í an aimhréidh is measa ná eambólacht, do na scamhóga go háirithe.
Alexander Fleming. Baictéareolaí, a rugadh gar do Dharbhail na hAlban, ab ea an Ridire Alexander Fleming (7 Lúnasa 1881 – 11 Márta 1955). Tá sé cáiliúil de bharr fionnachtana (a rinne sé de thimpiste)  ar an antaibheathach peinicillin i 1928 agus níos déanaí. 
Gairm.
Ba é ceannródaí in úsáid Salvarsan (Arsphenamine) i gcoinne sifilise sna 1910idí. 
D'fhionn sé cumas lísisíme mar fhrithbheathach. 
Peinicillin.
I 1928 thug Alexander Fleming faoi deara gníomhaíocht an chaonaigh ar an mbaictéar stafalacocas nuair a truaillíodh a phláta saothráin leis an gcaonach liath. Más fíor scéal, ba trí thimpiste a fuair Alexander Fleming eolas ar pheinicillin nuair a chonaic sé an méid a bhí ag tarlú le caonach liath ar leic fuinneoige.
Tháinig Fleming ar pheinicillin timpeall an ama chéanna le Howard Florey is Ernst Chain. Roinn an triúr acu Duais Nobel na Fiseolaíochta nó an Leighis sa bhliain 1945. 
Nuair a cuireadh an bholgach de dhroim seoil, measadh ag an am, agus cúis mhaith leis, go raibh sé ar cheann de na héachtaí leighis ba mhó riamh a rinne an duine.
John Ambrose Fleming. Fisicí a saolaíodh i Lancaster Shasana ab ea John Ambrose Fleming (29 Samhain 1849 - 18 Aibreán 1945). D'fhionn sé an feadán teirmianach, gléas bunúsach sa leictreonaic. Ceannródaí in úsáid an leictreachais i gcomhair soilsithe is téimh ar scála forleathan. Leag sé amach rialacha Fleming. I riail na deasóige (riail an ghineadóra) a thagann i bhfeidhm i ngineadóir leictreach, baintear úsáid as an lámh dheas leis an ordóg, an chéad mhéar is an dara méar sínte amach ag dronuillinneacha le chéile: léiríonn an ordóg treo gluaiseachta na sreinge, an chéad mhéar treo an réimse mhaighnéadaigh, is an dara méar treo an tsrutha ionduchtaithe sa tsreang. I riail na ciotóige (riail an mhótair) a bhaineann le mótar leictreach is callaire, baintear úsáid as an lámh chlé leis an ordóg, an chéad mhéar is an dara méar sínte amach ag dronuillinneacha le chéile: léiríonn an ordóg treo gluaiseachta na sreinge, an chéad mhéar treo an réimse mhaighnéadaigh, an dara méar treo an tsrutha a ritear sa tsreang, agus ansin léiríonn an ordóg treo an fhórsa ar an tsreang freisin.
Walther Flemming. Bitheolaí a rugadh i Sachsenberg sa Ghearmáin ab ea Walther Flemming (21 Aibreán 1843 - 4 Lúnasa 1905). I 1882 scríobh sé an chéad chuntas nua-aoiseach ar an gcíteolaíocht. Chuir sé síos ann ar phróiseas na cilldeighilte, agus thug isteach an téarma ‘méóis’ dó.
Flichshneachta. Is éard is flichshneachta ann ná frasaíocht comhdhéanta de bháisteach agus de shneachta leáite go páirteach. Murab ionann agus millíní oighir, atá crua, agus báisteach seaca, atá sreabhach go dtí go mbuaileann sí réad, áit a reonn sí go hiomlán, tá an fhrasaíocht seo bog agus tréshoilseach, ach tá roinnt rianta de chriostail oighir ann ó gcáithníní sneachta atá comhleáite go páirteach, ar a dtugtar bogoighear freisin. In aon láthair amháin, tarlaíonn sé ar feadh tamall gearr mar chéim trasdul ón mbáisteach go dtí an sneachta nó a mhalairt, ach buaileann sé an dromchla sula n-athraítear go hiomlán í.
Matthew Flinders. Taiscéalaí a saolaíodh i nDonington Shasana ab ea Matthew Flinders (16 Márta 1774 - 19 Iúil 1814). I 1795 sheol sé go dtí an Astráil, áit a ndearna sé taiscéaladh ar an gcósta thoir theas. In 1801-1803 sheol sé timpeall na hAstráile. Ainmníodh abhainn i dTír na Banríona agus raon sléibhte san Astráil Theas as.
Fliodh. Planda caol spréite bliantúil, go minic glas éadrom, is ea an fliodh. Fiaile an-choiteann, ag bláthú i rith na bliana go minic. Na duilleoga ubhchruthach urchomhaireach. Na bláthanna bídeach bán, le 5 pheiteal níos giorra ná seipil, roinnte go domhain in dhá chuid.
Fliodh uisce. Planda ilbhliantúil faoi uisce a fhaightear ar fud an Domhain is ea fliodh uisce. An gas fréamhaithe, nó ag snámh go saor. Na duilleoga clúmhach, ina bhfáinní. Na bláthanna beag, ar bhioranna caola os cionn an uisce, scothdhearg nó scothbhuí, 4 pheiteal ar na fireannaigh, na baineannaigh gan pheitil. Gnéithe ar leith in úsáid mar phlandaí uisceadáin.
Fliú capaill. Galar ionfhabhtaíoch capall is ea an fliú capaill, a fhaightear i stáblaí rásaíochta agus áiteanna eile a mbíonn capaill. 
Bíonn roinnt víreas i gceist atá cosúil le fliú de chineál A i ndaoine, ach scoite uaidh. 
Is é an siomptóm is measa a fheictear ná casacht thirim mharthanach le roinnt fiabhrais. 
Le cóireáil chuí, tagann an capall chuige féin tar éis 7-21 lá, den chuid is mó. 
Tugann vacsaíní cosaint ghearrthéarmach ina choinne.
Fliú éanúil. Galar an-ionfhabhtaíoch víreasach a chuireann isteach ar éanlaith clóis agus éin eile is ea an fliú éanúil. 
Scaiptear é trí ghluaiseacht na n-éan ionfhabhtaithe nó tadhall lena dtáil siúd. 
Timpeall 100 cineál den ghalar ann. Is é H5N1 an cineál is marfaí fós, agus is féidir é a aistriú do dhaoine. 
Stair.
Ní féidir leis an gcuid is mó de na víris H5 aistriú do dhaoine. Tháinig H5N1 chun cinn den chéad uair i 1997 i Hong Cong agus cailleadh 1.5 milliún éanlaith clóis, ón ngalar féin agus trí iad a scriosadh chun cosc a chur ar scaipeadh an ghalair. 
Tháinig sé chun cinn arís i 2003 sa Chóiré, agus leath amach chuig tíortha eile san Áise. 
I 2005/6 fuarthas cásanna in oirthear na hEorpa, agus faoi dheireadh na bliana sin bhí 70 duine básaithe aige.
Ar 3 Eanáir 2014, cailleadh duine Ceanadach trí fliú éanúil, an chéad duine a bhfuair bás i Meiriceá Thuaidh.
Sa bhliain 2022, bhí an fliú éanúil tolgtha ag turcaithe i gCo Mhuineacháin, srl.
Fliuchlobhadh. Saghas lofa in adhmad a tharlaíonn de bharr fungais cheallaigh. Ní bhfaightear ach in adhmad le toilleadh mór fliuchrais.
Fliúit. Gléas ceoil ina ngníomhaíonn an seinnteoir colún aeir trí shéideadh trasna poll béil nó (mar a dhéantar le fliúit Shasanach) trí phíobán i gcoinne ciumhaise géire. Roinntear na fliúiteanna in dhá rang: iad sin a shéidtear trasna orthu, agus iad sin a shéidtear tríd an gceann. Sa ghnáthchaint, ciallaíonn fliúit an gléas ceolchoirme a shéidtear trasna air. Thugtaí an fhliúit Ghearmánach uirthi go dtí timpeall 1900. Bíonn sí déanta as adhmad nó, níos minice anois, miotal, i 3 theascán siúntaithe, le 13 thonpholl agus córas casta gléasanna a ligeann an compás crómatach iomlán de 3 ochtach ó C meánach suas. Fuaimníonn an fhliúiteog, atá níos lú, ag ochtach níos airde.
Flógastón. Roimh 1800 bhí teoiric an fhlógastóin coitianta go leor leis an dó a mhíniú. De réir na teoirice seo, bhí ábhar a dtugtaí flógastón air i láthair i ngach rud indóite agus d'fhuasclaítí é le linn an dóite. Bhréagnaigh obair Lavoisier ar ocsaigin is a tábhacht sa phróiseas dóite an teoiric seo i 1788.
Flogóipít. Ball den ghrúpa míanraí míoca, coitianta i gcarraigeacha doigheartha. A cómhdhéanamh cosúil le bitít.
Howard Walter Florey. Paiteolaí a rugadh in Adelaide na hAstráile ab ea Howard Walter Florey (1898-1968). 
D'oibrigh sé le Ernst Chain, agus tháinig siad ar pheinicillin timpeall an ama chéanna le Alexander Fleming. Roinn an triúr acu Duais Nobel na Fiseolaíochta nó an Leighis sa bhliain 1945.
Flosc (miotalóireacht). Aon ábhar a úsáidtear i bpróisis miotalóireachta chun cabhrú le sreabhadh an mhiotail leáite is na slaige agus scaradh na n-eisíontas gan mhaith. I mbruithniú iarainn, úsáidtear aolchloch chuige seo. I sádráil, baintear feidhm as roisín.
Flosc (fisic). Sa bhfisic, téarma a chiallaíonn sreabhadh, cosúil le flosc páirteagal ag rith thar phointe, nó flosc sreabháin ag gluaiseacht ó bhrú ard go dtí brú íseal. I réimsí leictreacha is maighnéadacha, tugann an flosc (leictreach nó maighnéadach) méid an réimse atá ag taisteal ó fhoinse trí réigiún ar leith.
Flosc lonrúil. An sreabh iomlán solais infheicthe a bhíonn le fáil le haghaidh soilsithe ó fhoinse, ag cur san áireamh cumas na foinse solas infheicthe a ghiniúint. Úsáidtear an tsiombail Φ chuige, agus tomhaistear i lúmain (lm) é. Bíonn flosc lonrúil timpeall 600 lm ó bholgán gealbhruthach 60 W, i bhfad níos mó ná an flosc lonrúil o fheadán fluaraiseach 60 W.
Flosc maighnéadach. Sreabhadh na hiarmharta maighnéadaí sa réigiún timpeall maighnéid ón bpol N go dtí an pol S, nó thart ar shreang sruthiompartha. Úsáidtear an tsiombail Φ, agus tomhaistear san aonad véibear (Wb) é. Is ionann an chainníocht seo is an floscdhlús (B) méadaithe faoin bhfairsinge a bhfuil an flosc ag sreabhadh tríthi. Tá an gaol seo idir floscdhlús is an déine mhaighnéadach H: B = μ H, nuair is é μ tréscaoilteacht mhaighnéadach an mheáin ina bhfuil an flosc ag sreabhadh.
Floscán. I gcriostail inslithe is leathsheoltacha, cuilithín candamaithe i bhfuinneamh na leictreon a ghluaiseann timpeall an chriostail, ag aistriú fuinnimh gan aistriú luchta. Cineál cuasacháithnín is ea é, atá tábhachtach i dtuiscint an fhrithchaithimh is an tarchuir optúil.
Fluairíd. Rianmhianra a bhíonn i láthair go nádúrtha sa chré agus an t-uisce. Fuarthas amach in áiteanna i Meiriceá, nuair a bhí tiúchan nádúrtha na fluairíde san uisce beagán níos mó ná is gnách, gur chuir sé seo go mór le cosaint fiacla i gcoinne a meata trí cháiréas. Uaidh sin, déanann na húdaráis áitiúla in an-chuid áiteanna fluairíd sóidiam a chur leis an soláthar uisce inólta (aon pháirt in aghaidh an mhilliúin) chun an chosaint seo a thabhairt do dhaoine an t-am ar fad. Tá daoine ann nach n-aontaíonn leis seo ar eagla go bhfaighidh daoine ródháileoga a bheadh baolach.
Fluaraiseacht. Is éard is fluaraiseacht ann ná astú solais infheicthe ó dhromchla ábhair ar a dtugtar "fosfar", tar éis don dromchla céanna a bheith imbhuailte ag radaíocht leictreamaighnéadach dhofheicthe eile le tonnfhaid níos lú, mar radaíocht ultraivialait nó X-ghathanna. Braitheann dath nó tonnfhad an tsolais infheicthe ar an bhfosfar, agus is féidir fosfar a roghnú chun aon dath is mian a chruthú. I ngnáthlampa fluaraiseach, bíonn feadán gloine lán de ghal mearcair, agus an taobh istigh den ghloine clúdaithe le fosfar fluaraiseach. Bíonn leictreoidí ag dhá cheann an fheadáin, agus nuair a chuirtear dóthain voltais idir na leictreoidí, ianaítear an ghal, rud a chruthaíonn radaíocht ultraivialait. Ansin nuair a imbhuaileann an radaíocht seo an fosfar, aisradaítear solas infheicthe uaidh sin. Tá lampa fluaraiseach an-éifeachtach, beagnach 4 oiread níos éifeachtaí ná an gnáthlampa gealbhruthach: is é sin le rá go bhfaightear an oiread céanna lúman as lampa fluaraiseach 40 W is a fhaightear as lampa gealbhruthach 150 W.
Fluairisin. C20H12O5, ruaim antracuineoin, dearg le fluairiseacht dhian ghlas. Baintear feidhm as i dtuaslagáin an-chaola chun ligean i gcórais uisce is claiseanna srutha a aimsiú.
Fluairít. Mianra coiteann fluairíd chailciam, CaF2, gorm nó corcra de ghnáth, is fluairít. An phríomhfhoinse fluairín. Faightear í i bhféitheacha is cuasóga taobh le carraigeacha doigheartha, agus fluaraisíonn sí faoi sholas ultraivialait. Baintear feidhm aisti mar fhlosc i ndéanamh cruach.
Fluaracarbóin. Comhdhúile carbóin is fluairín. Is é teitreafluaraimeatán, CF4, an ceann is simplí. Nasc an-chobhsaí is ea an nasc C-F, agus tá na fluaracarbóin sháithithe an-neamhimoibríoch. Déanann teitreafluaireitiléin (CF2=CF2) an pholaiméir an-chobhsaí PTFE (Teflon) trí phoiliméarú suimiúcháin.
Fluarascóp. Ionstraim míochaine a theilgeann X-radaíocht tríd an gcolainn chun íomhá reatha a dhéanamh de na fíocháin inmheánacha ar scáileán fluaraiseach. Úsáideann dochtúirí é le diagnóisiú a dhéanamh. Is féidir le gnáthíomhánna radagrafacha airíonna níos mine a thaispeáint, ach is fearr an fluarascóp nuair is gá airíonna gluaiste a scrúdú. Baintear feidhm as ionstraimí cosúla chun ábhair is réada meicniúla a iniúchadh.
Fluaróis. Nimhiú ainsealach de bharr óil uisce ina bhfuil farasbarr fluairíde. Tarlaíonn sí in áiteanna ar fud an domhain, san India go háirithe, agus mar thoradh air tagann mílítheacht ar na fiacla is airtríteas martraitheach a chuireann isteach ar an dromlach go háirithe. Is mó ar fad an tiúchan fluairíde is gá chun tús a chur le fluaróis ná an tiúchan íseal a chuirtear in uisce inólta chun fiacla a chosaint ar cháiréas.
Flúgalchorn. Gléas práis ceoil, cosúil leis an gcoirnéad agus leis an réim chéanna, ach le clog beagán níos mó. Caighdeánach i mbanna ceoil práis, ach ní úsáidtear i gceolfhoireann shiansach é.
Michael Foale. Spásaire a rugadh i Louth Shasana is ea Michael Foale (1957-). I 2003 cuireadh i gceannas ar an Stáisiún Spáis Idirnáisiúnta é, agus chaith sé 200 lá ar bord, ag déanamh turgnaimh eolaíochta is gnáthchoinneála. Mar sin, chaith sé tréimhse níos faide sa spás ná aon spásaire Meiriceánach.
Fócas (optaic). Pointe coinbhéirseachta na ngathanna solais a théann trí lionsa dearfach ag a gcruthaítear an fhíoríomhá is géire. Ní mór ionad lionsa an cheamara a choigeartú (a fhócasú) chun go gcomhthiteann an íomhá seo ar an dromchla fótamhothálach.
Fócasú inmheánach. Eagar na n-eilimintí i lionsa comhshuite inar féidir fócasú ar réad in aice láimhe trí eilimintí taobh istigh den lionsa a bhogadh ar feadh na haise, in ionad an lionsa iomlán a bhogadh isteach nó amach ón réad le focasú air. Coinníonn an t-eagar seo an lionsa dlúth gan rothlú, rud a dhéanann deimhin de go mbeidh feidhmiú feabhsaithe ann i gcomhair grianghrafadóireacht garamhairc.
Riochtú oibríoch. Sa tsíceolaíocht, próiseas bunúsach foghlama is riochtú oibríoch, nó foghlaim shiocrach. Tagann duine chun gníomh ar leith a dhéanamh le minicíocht nó déine níos mó/lú ná roimhe, de thairbhe iarmhairtí dearfacha nó diúltacha ar an ngníomh. Toradh ar an bhfoghlaim is ea iompraíocht, de réir na samhla seo.
Föhn. Is gaoth the thirim a thagann anuas taobh na fothana de shliabh é föhn. De réir mar a éiríonn aer tais ar thaobh na gaoithe den sliabh, fuaraíonn sé is cailleann an fliuchras de bhrí go gcomhdhlúthaíonn an fliuchras ina bháisteach. Ansin ar an taobh eile den sliabh, tagann sé anuas agus éiríonn níos teo. Is féidir go n-ardófar an teocht sa ghaoth 10 °C taobh istigh de chúpla uair. Faightear a leithéid sna hAlpa san Eoraip. Tugtar "chinook" uirthi sna Sléibhte Creagacha i Meiriceá Thuaidh, "nor-wester" sa Nua-Shéalainn, agus "zonda" san Airgintín.
Fóibe. Frithghníomh ró-eagla ar réad nó dála, nach gceapfaí a bheith baolach go coitianta (mar shampla, spás oscailte, éin), is ea fóibe. 
Is féidir go dtiocfaidh duine ar sheift seachanta éigin. Tá an-chuid fóibí ann, agus roinntear iad i bhfóibí simplí (ina mbíonn ró-eagla ar dhuine roimh réad nó áit) agus fóibí sóisialta (ina mbíonn imní ar dhuine mar gheall ar a iompar féin os comhair daoine eile).
Foilsitheoireacht deisce. Is é atá i gceist le foilsitheoireacht deisce ná ullmhú cló le micriríomhaire nó ríomhaire pearsanta leis na bogearraí cuí, an téacs cumtha is eagraithe de réir na líne, na léaráidí cruthaithe is eagraithe, na leathanaigh leagtha amach, na fleiscíní curtha isteach, agus an comhfhadú cinntithe. Is féidir íomhá an téacs chlóchurtha a phriontáil le cuid mhaith saghsanna printéara. Le fírinne, is ainm contráilte anseo ‘foilsitheoireacht’, mar is clóchur atá i gceist.
Foinsí fuinnimh. Is iad na foinsí bunúsacha fuinnimh is mó a sholáthraíonn fuinneamh sa tír seo do stáisiúin ghinte leictreachais, gluaisteáin, tionscail agus tithe ná ola, gás nádúrtha, gual, móin, agus hidrileictreachas is fuinneamh na gaoithe. Tá foinsí eile in úsáid i dtíortha eile mar fhuinneamh núicléach, fuinneamh geoiteirmeach, agus fuinneamh na grianradaíochta.
Foinsí voltais. De réir dlí Ohm, ní mór foinse voltais a bheith ar fáil chun sruth leictreach a bhrú trí fhriotaíocht seoltóra ar bith. Is é sainmhíniú an voltais ná an méid oibre i ngiúil a dhéanann an fhoinse (nó an méid fuinnimh a sholáthraíonn sí) chun cúlóm amháin luchta a aistriú ó theirminéal amháin go teirminéal eile. I bhfoinse mar seo, bíonn córas nó próiseas éigin chun an fuinneamh seo a fháil trí fhuinneamh de shaghas éigin eile a athrú ina fhuinneamh leictreach. I dteirmeachúpla, mar shampla, tagann an fuinneamh seo ó theas. Foinse voltais an-áisiúil is ea an chill leictreach, an chill voltach nó cheimiceach den saghas ina soláthraítear an voltas ó imoibrithe ceimiceacha. Foinse voltais srutha ailtéarnaigh (SA) is ea an dineamó a úsáidtear ar rothair, mar shampla, agus i gcórais ollmhóra leictreacha ag comhlachtaí soláthair, a athraíonn fuinneamh cinéiteach meicniúil rothlaithe chuig fuinneamh leictreach.